ชวนชาวไทยเชื้อสายจีนและประชาชนทั่วไป สร้างบุญ เสริมเฮง บริจาคโลหิตรับตรุษจีน 8-12 กุมภาพันธ์นี้
รองศาสตราจารย์ แพทย์หญิงดุจใจ ชัยวานิชศิริ ผู้อำนวยการศูนย์บริการโลหิตแห่งชาติ สภากาชาดไทย เปิดเผยว่า วันตรุษจีน เป็นเทศกาลสำคัญที่สุดของชาวจีนและชาวไทยเชื้อสายจีน ปีนี้ตรงกับวันศุกร์ที่ 12 กุมภาพันธ์ 2564 (วันที่ 1 เดือน 1 ของวันจีน) ถือเป็นวันเริ่มต้นปีใหม่ ศูนย์บริการโลหิตแห่งชาติ ร่วมกับกลุ่มบริษัทพันธมิตร จัดกิจกรรมสร้างบุญ เสริมเฮงรับตรุษจีนปี 2564 ในโครงการ “ตรุษจีนนี้ มอบโลหิตเป็นมงคลชีวิต” โดยได้รับความร่วมมือสนับสนุนกิจกรรมต่อเนื่องมาเป็นปีที่ 9 มอบปฏิทินจีนเป็นของขวัญปีใหม่แทนคำขอบคุณ ระหว่างวันที่ 8-12 กุมภาพันธ์นี้ ณ ศูนย์บริการโลหิตแห่งชาติ เพื่อรณรงค์ให้ชาวไทยเชื้อสายจีนและประชาชนทั่วไป ร่วมปฏิบัติดีตามธรรมเนียมจีน ด้วยการบริจาคโลหิตเป็นมงคลให้กับชีวิต โดยเฉพาะผู้ที่เคยบริจาคโลหิตเมื่อเดือนพฤศจิกายนที่ผ่านมา ซึ่งส่วนใหญ่บริจาคครบ 3 เดือนแล้ว สามารถบริจาคโลหิตต่อเนื่องได้ทุก 3 เดือน หรือปีละ 4 ครั้ง เพื่อให้มีปริมาณโลหิตที่สม่ำเสมอเพียงพอแก่ผู้ป่วยทั่วประเทศนอกจากนี้ สามารถบริจาคโลหิตได้ที่ หน่วยรับบริจาคโลหิตประจำที่ 6 แห่ง ส่วนภูมิภาค บริจาคโลหิตได้ที่ ภาคบริการโลหิตแห่งชาติ 12 แห่งทั่วประเทศ